Kuti Ndekaana Shani Amesho ya Kucita Ifyabipa?
Ifyo Wingacita
Intanshi, nangu ca kuti banobe balekutunka ukucita ifyabipa, ububi bukafuma mu fyo wasala ukucita bukesa pali iwe.
Ica Bubili, ishiba ubwesho bwa kucita icabipa ubukwafya sana ukucimfya.
Icakonkapo, yipushe ati, ‘Ni lilali ntunkwa sana ukucita ico icabipa?’ (Bushe ni lintu ndi ku sukulu? Ilyo ndi ku ncito? Pa nshita imbi?) Ukwishiba ilyo wingatunkwa ukucita icabipa kuti kwakwafwa ukutaluka ubo bwesho.
Nga wacita ifi, ninshi nauipekanya ukucita ifingakwafwa. Ica kubalilapo icifwaikwa, kutaluka ku fingalenga walatunkwa ukucita ico icabipa. (Ku ca kumwenako: Nga ca kuti wafuma ku sukulu ulaba na bana be sukulu banobe, abakupatikisha ukupepako fwaka, limbi kuti cawama wacinja inshila ya kupita pa kuti mwilakumana.) Ufwile ukwishiba ukuti: “Abanobe” abakupatikisha ukucita ifyabipa te fibusa fya cine.
Na lyo line, te kuti utaluke kuli fyonse ifingakuletela ubwafya. Limo kuti waeshiwa ukucita icabipa icayafya ukucimfya, nalimo ici kuti cacitika ilyo ushile-enekela ico ukucitika.
Icingakwafwa kuipekanya!
Tontonkanya pali ici: Yesu alishibe ifyo amafunde ya kwa Lesa yacindama. Alefwaya sana ukulaumfwila Wishi pa nshita yonse. (Yohane 8:28, 29) Kanshi icingakwafwa sana kwishiba ico ulingile ukucita.
Cita ifi. Tontonkanyapo pa milandu ibili iyo ufwile ukukaanina ukucita ifyabipa ifyo utunkwa ukucita ilingi line, kabili tontonkanya na pa fintu fibili ifyo wingacita pa kuti wicita ifyo fintu.
Cinshi wingafwaila abantu bambi ukulakutungulula? Uleshipa no kucita ico waishiba ukuti e calungama. (Abena Kolose 3:5) Kabili ulepepa pa kuti ukatwalilile ukucita ico.—Mateo 6:13.
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn